
Kötött és rezonáns elektronállapotok zárt végű szén nanocsövekben

Kulcsszavak: Nanofizika; Szilárdtestfizika; Topológia; Spin; Kvantumbit
A fizika egyik legkiemelkedőbb területe a nanofizika, melynek fontos alkalmazásai vannak a gyógyszeriparban, kvantumtechnológiákban vagy anyagtudományban is. A szén nanocsövek a nanorendszerek protípikus példái, továbbá egzotikus áramvezetési, mechanikus és termikus tulajdonságokkal rendelkeznek, ami ígéretes anyaggá teszi őket a felhasználás szempontjából. Bár a szén nanocsövek az első felfedezett nanofizikai struktúrák között voltak, széles körű tanulmányozásuk ellenére rengeteg nyitott kérdés maradt velük kapcsolatban.
Szén nanocsövek grafén lemezek felcsavarásával hozhatók létre. A nanocsövekben tiltott sáv jöhet létre, a felcsavarási vonalak orientációjának függvényében, és a nanocső ilyenkor egy kvázi-egydimenziós félvezetővé válik. Közelmúltbeli kutatási eredmény, hogy nyílt végű nanocsövekben topológiailag védett kötött állapotok jöhetnek létre, amik spinek megjelenéséhez vezetnek nanocső végein. Ezek az állapotok a félvezető nanocsövek tiltott sávjában találhatóak. Kutatásomban azt vizsgálom, hogy a topológikus szén nanocsövek végének lezárásával hogyan változnak ezek az állapotok és a spektrum. A csöveket a [1,2] cikkekben leírt programmal fedtem le, és numerikus számolásokat végeztem szoros kötésű közelítést alkalmazva. A rövid (véges) csövek teljes energiaspektrumának a kiszámolására egzakt diagonalizációs módszert alkalmaztam, míg hosszú (végtelen) csövek esetében az atomokon megjelenő lokális állapotsűrűségek számolásához Chebyshev sorfejtési módszert alkalmaztam [3]. Az utóbbi módszer lehetőséget adott arra, hogy a kötött állapotok mellett rezonanciákat is vizsgáljunk, amíg az egzakt diagonalizációs módszerrel a Fermi energia értékét határozhattuk meg. A tiltott sávon belüli kötött elektronok spinstruktúrájának modellezésére egy egyszerű Hubbard modellt használtam.

